LT Europos Sąjungos oficialusis leidinys L 249/14

KOMISIJOS REGLAMENTAS (ES) 2015/1608

2015 m. rugsėjo 24 d.

kuriuo iš dalies keičiamas Europos Parlamento ir Tarybos reglamento (EB) Nr. 396/2005 IV priedas dėl didžiausios leidžiamosios kaprino rūgšties, parafininės alyvos (CAS 64742-46–7), parafininės alyvos (CAS 72623–86–0), parafininės alyvos (CAS 8042–47–5), parafininės alyvos (CAS 97862–82–3), kalcio polisulfido ir karbamido koncentracijos tam tikruose produktuose arba ant jų

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 5 straipsnio 1 dalį,

kadangi:

(1) kaprino rūgšties, parafininės alyvos (CAS 64742–46–7), parafininės alyvos (CAS 72623–86–0), parafininės alyvos (CAS 8042–47–5), parafininės alyvos (CAS 97862–82–3), kalcio polisulfido ir karbamido DLK nebuvo nustatyta, o medžiagos nebuvo įtrauktos į Reglamento (EB) Nr. 396/2005 IV priedą, taikoma to reglamento 18 straipsnio 1 dalies b punkte nurodyta numatytoji 0,01 mg/kg vertė;

(2) kaprino rūgštis yra patvirtinta pagal Komisijos direktyvą 2008/127/EB (2). Atitinkamų šios medžiagos priemaišų nėra nustatyta. Be to, natūralus kaprino rūgšties poveikis yra daug didesnis už šios medžiagos poveikį, pasireiškiantį ją naudojant kaip augalų apsaugos produktą. Atsižvelgiant į tai, manoma, kad būtų tikslinga įtraukti šią medžiagą į Reglamento (EB) Nr. 396/2005 IV priedą;

(3) Tarnyba padarė išvadą, kad jeigu būtų galima įrodyti, kad parafininė alyva (CAS 64742–46–7), parafininė alyva (CAS 72623–86–0), parafininė alyva (CAS 8042–47–5) ir parafininė alyva (CAS 97862–82–3) (3) (4) yra didelio grynumo, toksiškumas nekeltų susirūpinimo ir nereikėtų nustatyti leidžiamosios paros dozės (LPD), leidžiamo poveikio naudotojui lygio (LPNL) ir ūmaus poveikio etaloninės dozės (ŪPED) reikalavimų. 2012 m. lapkričio 20 d. Maisto grandinės ir gyvūnų sveikatos nuolatinis komitetas atsižvelgė į iš dalies pakeistą peržiūros ataskaitą, kurioje aiškinama, kad techninės specifikacijos atitinka farmacinį lygį (didelio grynumo). Atsižvelgiant į tai, manoma, kad būtų tikslinga įtraukti šias medžiagas į Reglamento (EB) Nr. 396/2005 IV priedą;

(4) Tarnyba negalėjo padaryti išvados dėl su mityba susijusios kalcio polisulfido (5) keliamos rizikos vartotojams, nes nebuvo informacijos apie galimas kalcio polisulfido liekanas. Tačiau sieros ir kalcio liekanos, susidariusios naudojant kalcio polisulfidą, yra paplitusios aplinkoje. Atsižvelgiant į tai manoma, kad yra tikslinga šią medžiagą laikinai įtraukti į Reglamento (EB) Nr. 396/2005 IV priedą, kol Tarnyba pateiks pagrįstą nuomonę pagal 12 straipsnio 1 dalį;

(5) Tarnyba nusprendė, kad dėl karbamido (6) kiekybinis vartotojų mitybos rizikos vertinimas nebūtinas atsižvelgiant į konkrečius šios medžiagos naudojimo būdus. Karbamidas yra patvirtintas kaip maisto priedas pagal Europos Parlamento ir Tarybos reglamentą (ES) Nr. 1129/2011 (7). Be to, natūralus šios medžiagos poveikis yra daug didesnis už šios medžiagos poveikį, pasireiškiantį ją naudojant kaip augalų apsaugos produktą. Atsižvelgiant į tai, manoma, kad būtų tikslinga įtraukti šią medžiagą į Reglamento (EB) Nr. 396/2005 IV priedą;

(6) remiantis Tarnybos išvada ir atsižvelgiant į su nagrinėjamuoju klausimu susijusius veiksnius, atitinkami DLK pakeitimai atitinka Reglamento (EB) Nr. 396/2005 5 straipsnio 1 dalyje nustatytus reikalavimus;

(7) medžiagoms, įtrauktoms į Reglamento (EB) Nr. 396/2005 IV priedą, taip pat gali būti taikomi Europos Sąjungos maisto ir (arba) pašarų teisės aktų reikalavimai. Atsižvelgiant į tai, tikslinga iš dalies pakeisti to priedo 2 išnašą darant platesnę nuorodą į kitus konkrečius maisto ir (arba) pašarų teisės aktus. Tokie teisės aktai taip pat gali būti pradėti taikyti įtraukus medžiagą į Reglamento (EB) Nr. 396/2005 IV priedą. Atsižvelgiant į tai, tikslinga nustatyti, kad ta išnaša taikoma visoms į IV priedą įtrauktoms medžiagoms;

(8) todėl Reglamentas (EB) Nr. 396/2005 turėtų būti atitinkamai iš dalies pakeistas;

(9) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis

Reglamento (EB) Nr. 396/2005 IV priedas iš dalies keičiamas pagal šio reglamento priedą.

2 straipsnis

Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2015 m. rugsėjo 24 d. Komisijos vardu Pirmininkas Jean-Claude JUNCKER

(1) OL L 70, 2005 3 16, p. 1.

(2) 2008 m. gruodžio 18 d. Komisijos direktyva 2008/127/EB, iš dalies keičianti Tarybos direktyvos 91/414/EEB nuostatas dėl keleto veikliųjų medžiagų įtraukimo (OL L 344, 2008 12 20, p. 89).

(3) Conclusion on pesticide peer review regarding the risk assessment of the active substance paraffin oils (CAS 64742–46–7, 72623–86–0 and 97862–82–3). EFSA mokslinė ataskaita (2008) 216, 1–59.

(4) Conclusion on pesticide peer review regarding the risk assessment of the active substance paraffin oil (CAS 8042–47–5, chain lengths C18-C30, reliable boiling point range not available). EFSA mokslinė ataskaita (2008) 219, 1–61.

(5) Europos maisto saugos tarnyba. Conclusion on the peer review of the pesticide risk assessment of the active substance lime sulfur. EFSA Journal 2010;8(11):1890. [45 pp.]. doi:10.2903/j.efsa.2010.1890.

(6) Europos maisto saugos tarnyba. Conclusion on the peer review of the pesticide risk assessment of the active substance urea. EFSA Journal 2012;10(1):2523. [35 pp.] doi:10.2903/j.efsa.2012.2523.

(7) 2011 m. lapkričio 11 d. Komisijos reglamentas (ES) Nr. 1129/2011, kuriuo iš dalies keičiamas Europos Parlamento ir Tarybos reglamento (EB) Nr. 1333/2008 II priedas sudarant Sąjungos maisto priedų sąrašą (OL L 295, 2011 11 12, p. 1).